14 Ge e ba o tšhaba go boledišana le ba bangwe ka taba ya gore dilo di itirile goba ka tlholo, o ka leka go ekiša Paulo. O ngwadile gore: “Ntlo e nngwe le e nngwe e agwa ke motho, eupša yo a agilego dilo ka moka ke Modimo.” (Baheb. 3:4) Tsela e bjalo ya go nea mabaka e a šoma! Ee, selo se sengwe le se sengwe se se raraganego se bopilwe. O ka diriša le dikgatišo tša rena. Kgaetšedi yo mongwe o ile a diriša diporoutšha tše pedi tšeo go boletšwego ka tšona pejana go thuša lesogana leo le bego le sa dumele gore Modimo o gona eupša le dumela gore dilo di itirile. Ka morago ga mo e ka bago beke, lesogana leo le ile la re: “Ga bjale ke dumela gore Modimo o gona.” Lesogana leo le ile la swarelwa thuto ya Beibele gomme ga bjale ke Hlatse.